Diari Oficial de la Generalitat Valenciana


Sumari del DOGV 4279, del 26-06-2002 (2002/6900)

ORDE d'11 de juny de 2002, de la Conselleria d'Agricultura, Pesca i Alimentació, per la qual s'establixen les mesures per a la sol·licitud, tramitació i concessió de les ajudes als farratges dessecats.
---------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/06/11/(1)/dof/vci/html**

### Dades del document

Número de DOGV
:   4279

Data del DOGV
:   26-06-2002

Secció del DOGV
:   I. DISPOSICIONS GENERALS

Número del document
:   2002/6900


Data del document
:   11-06-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda a l'agricultura
    * comercialització
    * cultiu farratger
    * suport econòmic
    * indústria agrària
    * farratge

ORDE d'11 de juny de 2002, de la Conselleria d'Agricultura, Pesca i Alimentació, per la qual s'establixen les mesures per a la sol·licitud, tramitació i concessió de les ajudes als farratges dessecats. [2002/A6900]
  
En el Reial Decret 283/1999, de 22 de febrer, s'establix la normativa bàsica referent al règim d'ajudes en el sector de farratges dessecats en aplicació dels reglaments comunitaris reguladors d'estes ajudes: el Reglament (CE) número 603/1995, del Consell, de 21 de febrer, pel qual s'establix l'organització comuna de mercats en el sector dels farratges dessecats, i el Reglament (CE) número 785/1995, de la Comissió, de 6 d'abril, pel qual s'establixen les disposicions d'aplicació del Reglament (CE) número 603/1995.
  
En l'article 2 del Reial Decret 283/1999 s'establix que l'òrgan competent per a la gestió de les ajudes serà el de la comunitat autònoma en l'àmbit territorial de la qual s'ubiquen les instal·lacions de les empreses de transformació sol·licitants.
  
Sense perjuí de l'aplicabilitat directa dels reglaments comunitaris i de la normativa bàsica estatal en la matèria, la Conselleria d'Agricultura, Pesca i Alimentació considera d'interés, per a una millor informació als interessats, dictar esta orde, per la qual s'establixen les mesures necessàries per a la sol·licitud, tramitació i concessió d'estes ajudes.
  
En virtut d'això,
  
ORDENE
  
CAPÍTOL I
  
Beneficiaris de l'ajuda
  
i altres agents de comercialització
  
Article 1. Objecte
  
1. Esta orde té per objecte establir el procediment per a l'aplicació del règim d'ajudes per al sector de farratges dessecats previst en el Reglament (CE) número 603/1995 i en el Reglament (CE) número 785/1995.
  
2. La campanya de comercialització dels productes esmentats s'iniciarà l'1 d'abril de cada any i finalitzarà el 31 de març de l'any següent, d'acord amb l'article 2 del Reglament (CE) número 603/1995.
  
Article 2. Beneficiaris
  
1. Són beneficiaris d'estes ajudes les empreses de transformació autoritzades per la Conselleria d'Agricultura, Pesca i Alimentació de la Generalitat Valenciana que tinguen ubicades les seues instal·lacions en territori de la Comunitat Autònoma Valenciana, que actuen segons el que es preveu en la reglamentació comunitària, en el Reial Decret 283/1999 i en esta orde, i que processen, durant la campanya de comercialització corresponent, farratges procedents de:
  
- Els contractes celebrats amb els productors dels farratges que calga transformar.
  
- La pròpia producció o, en cas d'agrupacions, la dels seus membres, obtinguda en parcel·les que hagen sigut objecte d'una declaració de superfície.
  
- Els compradors de farratges per a dessecar i triturar, autoritzats, que hagen celebrat, al seu torn, contractes amb productors de farratges.
  
Article 3. Autorització com a empresa de transformació
  
1. Les empreses que desitgen obtindre autorització per a cada campanya de comercialització, a l'efecte previst en el Reglament (CE) número 603/1995, presentaran abans de l'inici de la campanya de comercialització respectiva, als servicis territorials de la Conselleria d'Agricultura, Pesca i Alimentació que corresponga segons la seua domiciliació, la sol·licitud segons el model de l'annex 1, acompanyada d'una memòria tècnica en què caldrà incloure, com a mínim, les indicacions següents, previstes en l'article 4 del Reglament (CE) número 785/1995:
  
- La descripció del recinte de l'empresa de transformació, amb indicació en particular dels llocs que servixen per a l'entrada dels farratges i, si és procedent, altres productes que s'hagen de transformats, els destinats a l'emmagatzemament i l'eixida dels productes acabats, així com la situació de les instal·lacions de transformació.
  
- La descripció de les instal·lacions tècniques, en particular els forns de deshidratació i les instal·lacions de trituració, amb indicació de la capacitat d'evaporació per hora i la temperatura de funcionament, i les instal·lacions de pesatge, per efectuar les operacions de deshidratació de farratges frescs, la mòlta dels farratges assecats al sol, la fabricació de concentrats de proteïnes a partir de suc d'alfals i d'herba o l'obtenció de productes deshidratats a partir d'estos últims.
  
- Una llista dels afegiments, en el sentit de l'apartat 5 de l'article 2 del Reglament (CE) número 785/1995, utilitzats abans del procés de deshidratació o durant este, i també una llista indicativa dels altres productes utilitzats en la fabricació i dels productes acabats.
  
- Els models dels registres de la comptabilitat material, els quals hauran de permetre un seguiment diari de les quantitats de productes que entren per ser deshidratats i/o triturats de les quantitats produïdes, així com de les quantitats d'aglutinants o de qualsevol altre afegiment que s'utilitze en la fabricació; els farratges admesos o readmesos en el recinte d'una empresa autoritzada hauran de ser objecte d'un registre específic en la comptabilitat material. En tot cas, la comptabilitat material contindrà, com a mínim, les indicacions establides en l'article 9 del Reglament (CE) número 603/1995 i en l'article 12 del Reglament (CE) número 785/1995.
  
2. Les empreses que en la campanya anterior van obtindre l'autorització per a funcionar com a empresa de transformació hauran de presentar la sol·licitud de renovació de l'autorització, d'acord amb el model de l'annex 2, en el mateix termini establit en l'apartat anterior.
  
3. Prèviament a l'inici de la campanya de comercialització i una vegada comprovat sobre el terreny que es complixen totes les condicions establides en les normes reguladores, la Direcció General de Producció Agrària resoldrà les sol·licituds d'autorització.
  
En els casos en què es presenten sol·licituds d'autorització per empreses de transformació durant el mes següent a l'inici de la campanya, la Direcció General de Producció Agrària remetrà estes sol·licituds, si posseïxen els requisits necessaris per a la concessió, al Fons Espanyol de Garantia Agrària (FEGA) perquè les envie a la Comissió Europea, a l'efecte de l'acceptació respecte de la dita autorització excepcional. Transcorregut el primer mes de campanya, les sol·licituds d'autorització rebudes s'entendran que són per a la campanya següent.
  
4. En el cas de modificació en el transcurs de la campanya d'alguna de les indicacions previstes en la memòria tècnica presentada a l'efecte de l'autorització, l'empresa de transformació haurà de comunicar-ho als servicis territorials corresponents de la Conselleria d'Agricultura, Pesca i Alimentació, en un termini de 10 dies naturals, a fi d'obtindre la confirmació de l'autorització.
  
5. La Direcció General de Producció Agrària acordarà la suspensió temporal, per un període entre tres mesos i dues campanyes, de l'autorització concedida a una empresa de transformació quan deixe de complir algun dels requisits prevists en la normativa comunitària, cosa que es determinarà segons la gravetat de la infracció comesa.
  
Article 4. Obligació de les empreses de transformació
  
Les empreses de transformació hauran de complir les condicions previstes en els reglaments (CE) número 603/1995, número 785/1995, i en el Reial Decret 283/1999, i més concretament:
  
a) Hauran de processar el farratge adquirit exclusivament segons alguna de les modalitats previstes en l'article 2 d'esta orde.
  
b) Els farratges destinats a deshidratació seran aquells que arriben a la planta de transformació picats, no empacats, amb més del 30 per cent d'humitat, el període de retenció màxim dels quals des de l'entrada a la planta transformadora fins al processament siga inferior a 24 hores, i que procedisquen de parcel·les situades a una distància màxima de 100 quilòmetres de la planta de transformació corresponent, llevat que, en este últim cas, es justifique una distància major amb la garantia pertinent de transport especialitzat. Així mateix, només tindran dret a l'ajuda aquelles partides la humitat mitjana de les quals, a l'entrada en la indústria transformadora, siga almenys del 35 per cent, mesurada com a màxim cada 10 dies.
  
c) La fabricació i l'emmagatzemament dels productes obtinguts a partir de farratges assecats al sol s'efectuarà en locals o llocs distints a aquells on es realitze la fabricació de farratges deshidratats o concentrats de proteïnes, en el cas que en una empresa se simultaniegen els processos.
  
En tot cas, queda prohibida la barreja, al si d'una empresa de transformació, dels productes pertanyents a estos dos grups.
  
Així mateix, quan l'empresa de transformació pretenga realitzar alguna de les operacions previstes en l'apartat 2 de l'article 3 del Reglament (CE) número 785/1995, haurà de sol·licitar l'autorització prèvia dels servicis territorials de la Conselleria d'Agricultura, Pesca i Alimentació corresponents, els quals determinaran les condicions de la realització i procedirà a la supervisió de les operacions.
  
d) Portaran una comptabilitat d'existències diària, que contindrà com a mínim les indicacions establides en els articles 9 del Reglament (CE) número 603/1995, i 12 del Reglament (CE) número 785/1995, i hauran d'aportar, si és procedent, els justificants necessaris per al control del dret a l'ajuda, en especial els esmentats en l'article 13 del Reglament (CE) número 785/1995.
  
Esta comptabilitat d'existències s'establirà per separat per a cadascun dels productes a què es fa referència en els apartats a), b), c) i d) del punt 1 de l'article 2 del Reglament (CE) número 785/1995.
  
En cas que una empresa de transformació deshidrate o elabore productes distints als prevists anteriorment, haurà de portar separadament una comptabilitat específica relativa a les altres activitats de deshidratació o elaboració.
  
e) Presentació, dins dels terminis establits reglamentàriament, als servicis territorials de la Conselleria d'Agricultura, Pesca i Alimentació competents al territori on estiga ubicada l'empresa:
  
- Còpia dels contractes, de les declaracions de superfície i d'entrega que es preveuen en l'article 9 d'esta orde.
  
- Suport magnètic, que contindrà totes les parcel·les agrícoles incloses en els contractes i les declaracions, d'acord amb el format que s'establisca.
  
f) Hauran d'efectuar la presa de mostres i la determinació del pes dels farratges dessecats en el moment en què isquen de l'empresa.
  
g) Hauran de comunicar als servicis territorials de la Conselleria d'Agricultura, Pesca i Alimentació el programa d'eixides de farratge dessecat subvencionable, a l'efecte de dur a terme les verificacions previstes en l'apartat 2 de l'article 11 del Reglament (CE) número 785/1995. El temps mínim que ha d'haver-hi entre la comunicació del programa d'eixides de farratge i l'eixida del producte, esmentat en el precepte mencionat del Reglament (CE) número 785/1995, s'establirà d'acord amb la disponibilitat de mitjans tècnics i humans per a realitzar els controls prevists en el dit article, i serà com a mínim d'una hora i trenta minuts, i sempre amb una hora d'antelació a l'inici de la càrrega del producte. L'eixida del producte haurà de realitzar-se en dies laborables, exclosos els dissabtes, en una franja horària compresa entre les 08.00 i les 19.00 hores.
  
Article 5. Compradors de farratges
  
1. Les persones físiques o jurídiques que desitgen obtindre l'autorització prevista en l'apartat 3 de l'article 2 del Reglament (CE) número 785/1995 per a la campanya de comercialització corresponent com a comprador de farratges per a dessecar i triturar presentaran la sol·licitud, abans de l'inici de la campanya respectiva, als servicis territorials de la Conselleria d'Agricultura, Pesca i Alimentació que corresponguen segons la seua domiciliació, segons el model de l'annex 3.
  
2. Prèviament a l'inici de la campanya de comercialització, i una vegada comprovat sobre el terreny que es complixen totes les condicions establides en les normes reguladores, la Direcció General de Producció Agrària resoldrà les sol·licituds d'autorització.
  
La Direcció General de Producció Agrària remetrà al FEGA aquelles sol·licituds d'autorització dels compradors de farratges que es presenten durant el mes següent a l'inici de la campanya, sempre que posseïsquen els requisits necessaris per a la concessió, perquè les envie a la Comissió, a l'efecte de l'acceptació respecte de la concessió de l'autorització sol·licitada. Transcorregut el primer mes de campanya, les sol·licituds d'autorització rebudes s'entendran que són per a la campanya següent.
  
3. La Direcció General de Producció Agrària acordarà la suspensió temporal, per un període entre tres mesos i dues campanyes, de l'autorització concedida als compradors de farratges quan deixen de complir algun dels requisits prevists en la normativa comunitària, cosa que es determinarà segons la gravetat de la infracció comesa.
  
Article 6. Obligacions del comprador de farratges
  
Els compradors de farratges autoritzats estaran obligats a dur a terme les actuacions següents:
  
a) Portar un registre de productes que contindrà, com a mínim, les indicacions que figuren en el segon punt de l'apartat 2 de l'article 4 del Reglament (CE) número 785/1995.
  
b) Presentar als servicis territorials de la Conselleria d'Agricultura, Pesca i Alimentació corresponents, en els terminis prevists reglamentàriament:
  
- Còpia dels contractes a què es fa referència en l'article 9 d'esta orde.
  
- Suport magnètic que contindrà totes les parcel·les agrícoles incloses en els contractes presentats.
  
c) Posar a disposició dels funcionaris encarregats dels controls la seua comptabilitat financera i facilitar les operacions de control.
  
CAPÍTOL II
  
Contractes i declaracions de superfície i d'entrega
  
de farratges per a la transformació
  
Article 7. Indicacions mínimes
  
1. Els contractes de subministrament de farratges que s'hagen de transformar, celebrats per les empreses de transformació o compradors autoritzats amb els productors, així com les declaracions de superfície que hauran de realitzar les empreses de transformació que elaboren la pròpia producció o la dels seus associats, i les declaracions d'entrega en cas que l'empresa es proveïsca de compradors autoritzats, s'ajustaran a les prescripcions següents:
  
a) Els contractes inclouran, almenys, les especificacions de l'article 11 del Reglament (CE) número 603/1995 i de l'apartat 1 de l'article 8 del Reglament (CE) 785/1995, i s'ajustaran al model de contracte tipus de compravenda de farratges amb destinació a transformació homologat pel MAPA.
  
b) Les declaracions de superfície i entrega inclouran, almenys, les especificacions que s'indiquen en els apartats 2 i 3, respectivament, de l'article 8 del Reglament (CE) número 785/1995.
  
2. En tot cas, la identificació de les parcel·les agrícoles, enteses estes com a superfícies contínues del mateix farratge pertanyents a un sol productor, es realitzarà mitjançant les referències alfanumèriques corresponents a la parcel·la o les parcel·les cadastrals que, en tot o en part, constituïsquen la parcel·la agrícola corresponent. Per a la realització dels contractes o les declaracions de superfície, els productors subministraran a les empreses de transformació o compradors autoritzats la declaració d'ajudes a determinats cultius herbacis de la campanya corresponent en què les parcel·les objecte de contracte hauran de trobar-se computades com a farratge per a dessecació o deshidratació.
  
Article 8. Formalització per escrit
  
Els contractes hauran de celebrar-se per escrit, com a mínim, dos dies laborables abans de la data de la primera entrega i, a tot tardar, el 14 de setembre de la campanya en curs, sense perjuí de les disposicions de l'article 1 del Reglament (CE) número 1794/1997 de la Comissió.
  
En el mateix període es formalitzaran les declaracions de superfície i d'entrega corresponents, si és procedent.
  
Article 9. Presentació
  
1. Una còpia dels contractes i de les declaracions de superfície i d'entrega, si és procedent, es presentaran preferentment als servicis territorials de la Conselleria d'Agricultura, Pesca i Alimentació que corresponguen segons la seua radicació, sense perjuí del que es preveu en l'article 38.4 de la Llei 30/1992, de Règim Jurídic de les Administracions Públiques i de Procediment Administratiu Comú, a tot tardar el 14 de setembre de la campanya corresponent, sense perjuí de les disposicions de l'article 1 del Reglament (CE) número 1.794/1997, de la Comissió, juntament amb una llista o suport magnètic recapitulatiu que contindrà totes les parcel·les agrícoles incloses en els contractes i les declaracions.
  
2. No obstant això, i a fi d'efectuar-ne els controls necessaris, quan l'empresa de transformació presente amb anterioritat a esta data sol·licituds d'ajuda d'acord amb allò que es preveu en l'article 10 de la present orde, caldrà adjuntar-hi còpia dels contractes o declaracions formalitzades fins a la data de la dita presentació.
  
Així mateix, els compradors autoritzats que efectuen entregues de farratge a empreses de transformació amb anterioritat a esta data, prèviament a l'inici de les entregues hauran de presentar als servicis territorials de la Conselleria d'Agricultura, Pesca i Alimentació que corresponguen segons la seua domiciliació, còpia dels contractes formalitzats fins aquella data.
  
En estos dos casos, juntament amb les còpies dels contractes formalitzats i les declaracions de superfície es presentarà el suport magnètic recapitulatiu que contindrà totes les parcel·les agrícoles incloses en els contractes i les declaracions de superfície.
  
3. Sense perjuí de l'anterior, quant al cultiu d'espècies anuals, en totes les modalitats de contractació o de producció pròpia, la còpia dels contractes o les declaracions de superfície corresponents hauran de ser dipositades als servicis territorials de la Conselleria d'Agricultura, Pesca i Alimentació que corresponguen segons la seua domiciliació, a tot tardar 15 dies abans de la recol·lecció.
  
CAPÍTOL III
  
Sol·licituds i pagament de les ajudes
  
Article 10. Sol·licitud d'ajuda
  
1. Per a l'obtenció de l'ajuda de referència, les empreses de transformació hauran de presentar als servicis territorials de la Conselleria d'Agricultura, Pesca i Alimentació que corresponguen segons la seua domiciliació, o a través de qualsevol dels mitjans prevists en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, una sol·licitud d'acord amb el model de l'annex 4, en el termini dels 45 dies naturals següents a la finalització del mes en què hagen eixit els farratges de l'empresa de transformació, per la quantitat total de farratges dessecats eixits durant el dit mes.
  
Sense perjuí de l'anterior, no podrà presentar-se cap sol·licitud d'ajuda per a una campanya determinada després del 15 d'abril següent al final de la campanya de què es tracte.
  
Podran admetre's, no obstant això, sol·licituds d'ajuda que es presenten fins a vint dies hàbils després del termini en cada cas determinat, aplicant, excepte en cas de força major, una reducció de l'1% de l'import de l'ajuda per cada dia hàbil de retard. Si el retard fóra superior a estos vint dies, la sol·licitud no serà admesa, i no tindrà dret al pagament de cap import.
  
2. Les empreses de transformació que sol·liciten les ajudes podran sol·licitar el pagament d'una bestreta, d'acord amb el que es preveu en l'article 6 del Reglament (CE) núm. 603/1995, pels imports indicats en cada cas, així com sol·licitar-ne el pagament anticipat amb anterioritat a la comprovació del dret a l'ajuda. Si és procedent, haurà d'aportar garanties, en les condicions que s'establisquen, per l'import que corresponga.
  
3. L'empresa de transformació haurà de presentar, juntament amb la sol·licitud d'ajuda i en qualsevol cas en el termini de cinc dies naturals a la finalització de cada mes, còpia de la comptabilitat d'existències referida al mes precedent i el percentatge mitjà d'humitat relatiu als farratges entrats en l'empresa per a la transformació durant el mes anterior, desglossada en períodes de deu dies.
  
Article 11. Concessió de l'ajuda
  
1. L'ajuda ací prevista es concedirà per als farratges que hagen abandonat realment les empreses de transformació i complisquen totes les condicions previstes en la normativa jurídica aplicable, en general les previstes en l'article 8 del Reglament (CE) número 603/1995 i en l'article 3 del Reglament (CE) número 785/1995.
  
2. La concessió de l'ajuda es durà a terme mitjançant resolució de la Direcció General de Producció Agrària.
  
3. Els expedients es resoldran en els terminis establits en les normatives comunitària, estatal i autonòmica.
  
Contra la resolució de la Direcció General de Producció Agrària es podrà presentar un recurs d'alçada davant la consellera d'Agricultura, Pesca i Alimentació, en el termini d'un mes, comptador a partir del sendemà d'aquell en què tinga lloc la notificació de la resolució, sense perjuí de qualsevol altre que es puga interposar.
  
Article 12. Pagament de les ajudes
  
1. La Conselleria d'Agricultura, Pesca i Alimentació, com a organisme pagador, realitzarà, si escau, el pagament de l'import provisional de les ajudes en el termini previst reglamentàriament, d'acord amb la normativa comunitària, una vegada s'haja comprovat que s'ha obtingut el dret a la percepció d'estes.
  
No obstant això, podrà anticipar-se el pagament, prèviament a la determinació definitiva del dret a l'ajuda, pendent dels resultats de tots els controls efectuats dins de la campanya corresponent, sempre que l'empresa de transformació haja presentat garantia suficient, d'acord amb el que es preveu en l'article 6 del Reglament (CE) número 603/1995.
  
2. Així mateix, la Conselleria d'Agricultura, Pesca i Alimentació, com a organisme pagador, realitzarà el pagament del saldo de l'ajuda, d'acord amb el que es preveu en la normativa comunitària, en el termini establit amb esta finalitat, una vegada determinades reglamentàriament les quantitats totals de farratges dessecats que hagen obtingut el dret a la percepció de l'ajuda per a la campanya de comercialització.
  
Article 13. Penalitzacions de l'ajuda
  
De conformitat amb l'article 16 del Reglament (CE) número 785/1995, quan en un control es comprove que la quantitat de farratges dessecats indicada en una o diverses sol·licituds d'ajuda sobrepassa la realment obtinguda per l'empresa de transformació, l'import de l'ajuda que puga concedir-se es calcularà sobre la base de la quantitat que haja eixit realment, de la qual es restarà el doble de la quantitat excedent detectada.
  
En cas que tal quantitat excedent siga superior al 20% de la quantitat que haja eixit realment, no es concedirà cap ajuda.
  
No obstant això, si es tracta d'una indicació falsa de les quantitats en una o diverses sol·licituds realitzada deliberadament o per negligència greu, l'empresa de transformació en qüestió quedarà exclosa del benefici de l'ajuda corresponent a la sol·licitud o les sol·licituds de què es tracte, i en cas de falsa indicació de les quantitats en una o diverses sol·licituds realitzades deliberadament, la dita empresa quedarà exclosa del benefici de l'ajuda durant la campanya de comercialització següent per una quantitat igual a aquella per la qual s'haja denegat la sol·licitud o les sol·licituds d'ajuda en qüestió.
  
DISPOSICIÓ FINAL
  
Única
  
Es faculta el director general de Producció Agrària per a dictar, en l'àmbit de les seues competències, les mesures necessàries per a l'execució d'esta orde.
  
València, 11 de juny de 2002
  
La consellera d'Agricultura, Pesca i Alimentació,


Còpia Permalink ELI